[pic] | EUROOPAN YHTEISÖJEN KOMISSIO |

Bryssel 23.7.2008

KOM(2008) 496 lopullinen

KOMISSION KERTOMUS EUROOPAN PARLAMENTILLE JA NEUVOSTOLLE

EU-varojen hallinnoinnista Bulgariassa

1. JOHDANTO

Bulgaria on saanut Euroopan unionilta merkittävää taloudellista ja teknistä tukea liittymistä edeltävällä kaudella, ja sille voidaan jatkossakin myöntää suuria määriä taloudellista tukea vuosien 2007–2013 rahoitusnäkymien perusteella (pelkästään rakennerahastoista 6,852 miljardia euroa). Liittymistä edeltävän tuen – Phare-ohjelma, Sapard-väline (maatalous) ja ISPA-väline (infrastruktuuri) – ja liittymisasiakirjassa määrätyn tilapäisen taloudellisen tuen – siirtymäjärjestely sekä kassavirta- ja Schengen-järjestely – tarkoituksena on auttaa Bulgariaa lujittamaan sosioekonomisia uudistuksia ja valmistautumaan ottamaan vastaan suurempia määriä rakennerahastovaroja. Näiden ohjelmien toteutus on eri vaiheissa, mutta kaikkia varoja ei vielä ole sidottu sopimuksiin ja suuria summia on edelleen maksamatta. Nykyisiin rahoitusnäkymiin kuuluvien rakennerahastojen ja muiden ohjelmien (kuten Schengen-järjestelyn) toteutus on alussa, ja ainoastaan ennakkomaksuja on suoritettu.

Vaikka toteutusta koskevat yksityiskohtaiset säännöt ovat eri ohjelmissa erilaisia, on olemassa yhteiset hallinnoinnin ja varainhoidon valvontanormit, jotka on täytettävä. On muun muassa noudatettava tiukkoja hankintamenettelyjä (esim. tarjouskilpailujen, arviointimenettelyjen ja sopimuksen myöntämisen osalta), ja varainhoidon valvonnan on oltava perusteellista. Euroopan unionin rahoitusta annetaan ainoastaan sen jälkeen, kun varainhoidon voidaan osoittaa ja todistaa olevan moitteetonta.

Bulgarialla on vaikeuksia useissa näistä ohjelmista. Sen onkin osoitettava, että on olemassa moitteettomat varainhoidon mekanismit, jotka toimivat tehokkaasti. Hallinnolliset valmiudet ovat heikot. Sen lisäksi on esitetty vakavia syytöksiä, jotka koskevat sopimusten myöntämiseen liittyviä sääntöjenvastaisuuksia, petosepäilyjä ja eturistiriitoja. EU:n petostentorjuntavirasto OLAF on tutkinut sitä, kuinka Bulgarian viranomaiset hallinnoivat EU:n varoja. Näiden tutkimusten perusteella liittymistä edeltävien varojen maksaminen on keskeytetty tilapäisesti ja useiden muiden rahoitusvälineiden perusteella suoritettavat maksut on jäädytetty.

Koska perustamissopimuksen mukaan Euroopan komissio on vastuussa talousarvion toteuttamisesta ja koska EU:n varojen moitteeton hoito ja EU:n talousarviosta maksettavien menojen suojelu on välttämätöntä, Euroopan komissio katsoo olevan tarpeen ilmoittaa Euroopan parlamentille ja neuvostolle, toisin sanoen budjettivallan käyttäjälle, Bulgarian tilanteesta, komission toteuttamista toimista ja niistä korjaavista toimenpiteistä, joita Bulgarian viranomaiset ovat toteuttamassa tai joita niiden odotetaan toteuttavan. Tämä kertomus ei ole perinpohjainen, vaan siinä tarkastellaan tilannetta päärahoitusohjelmien osalta sekä luodaan katsaus tähän mennessä toteutettuihin toimiin ja kuvaillaan tulevia toimia.

Tilanne on vakava. Bulgarian hallitus tunnustaa ongelman laajuuden ja on viime aikoina toteuttanut useita korjaavia toimenpiteitä. Se on alkanut valmistella menettelyjä ja lainsäädäntöä koskevia muutoksia, jotka ovat tarpeen julkisiin hankintamenettelyihin liittyvien eturistiriitojen sekä niiden avoimuuteen ja tehokkuuteen liittyvien ongelmien poistamiseksi tehokkaasti. Se on myös alkanut valmistella lainsäädäntömuutoksia, käsitellä sääntöjenvastaisuuksia ja myöntänyt valtuudet kansalliselle tulojen ja menojen hyväksyjälle. Se on tehnyt eräitä merkittäviä korkean tason nimityksiä. Se on muun muassa nimittänyt varapääministerin, joka vastaa EU-varojen koordinoinnista ja joka on samanaikaisesti Bulgarian petostentorjunnan koordinointiyksikön johtaja. Tarkastusviranomaiselle ja varainhoidosta ja sopimuksista vastaavalle keskusyksikölle (CFCU) on nimitetty uudet johtajat. Nämä ovat askeleita oikeaan suuntaan. Näitä toimia on kuitenkin jatkettava uskottavilla rakenteellisilla korjaustoimenpiteillä ja perinpohjaisilla uudistuksilla.

2. ERI RAHOITUSVÄLINEIDEN TILANNE

2.1. Rahoitusvälineet, joissa on ilmennyt sääntöjenvastaisuuksia tai puutteita

2.1.1. Phare ja siirtymäjärjestely

Phare-ohjelma ja siirtymäjärjestely tukevat Bulgariaa saattamaan institutionaaliset uudistukset päätökseen ja valmistautumaan ottamaan vastaan paljon suurempia avustusmääriä rakennerahastoista. Phare-ohjelman ja siirtymäjärjestelyn nojalla vuosina 2004–2007 Bulgarialle myönnetyt ja vielä käyttämättä olevat kokonaismäärärahat ovat noin 650 miljoonaa euroa. Lopullinen määräaika Phare-varojen sitomiselle on marraskuu 2008 ja siirtymäjärjestelyn varojen sitomiselle joulukuu 2009. Varoja hallinnoivat Bulgarian viranomaiset laajennetun hajautetun täytäntöönpanojärjestelmän mukaisesti neljän täytäntöönpanoviraston kautta, jotka komissio hyväksyi kesäkuussa 2007.

Ongelmat

Valvonta ja tarkastukset ovat osoittaneet vakavia heikkouksia hallinto- ja valvontajärjestelmissä ja tuoneet esille sääntöjenvastaisuuksia, epäiltyjä petostapauksia ja eturistiriitoja ohjelman hallinnoinnin ja toimeksisaajien välillä. Komission yksiköt keskeyttivät helmikuussa maksut kahdelle täytäntöönpanovirastolle, nimittäin varainhoidosta ja sopimuksista vastaavalle keskusyksikölle ( Central Finance and Contracting Unit, CFCU) ja alueellisen kehityksen ja julkisten töiden ministeriössä ( Ministry of Regional Development and Public Work , MRDPW) olevalle täytäntöönpanovirastolle, ja vaativat niitä toteuttamaan korjaavia toimenpiteitä hallinto- ja valvontajärjestelmiensä parantamiseksi. Bulgarian viranomaiset eivät tähän mennessä ole toteuttaneet tarvittavia toimenpiteitä moitteettoman varainhoidon varmistamiseksi, eivätkä ne ole seuranneet havaittuja sääntöjenvastaisuuksia riittävästi.

Jatkotoimet

Komissio on parhaillaan perumassa kahden täytäntöönpanoviraston (CFCU ja MRDPW) oikeuksia hallinnoida Phare-ohjelman ja siirtymäjärjestelyn nojalla myönnettyä tukea. Tämän seurauksena CFCU ja MRDPW eivät enää saa tehdä sopimuksia näiden ohjelmien puitteissa. Tämä koskee 250 miljoonan euron varoja, joista ei vielä ole tehty sopimuksia. Tämä päätös ei koske näihin rahastoihin sisältyviä twinning-sopimuksia, sillä niiden hallinnoinnissa ei ole havaittu sääntöjenvastaisuuksia. Näitä sopimuksia hallinnoidaan tiiviissä yhteistyössä kumppanijäsenvaltion kanssa.

Lisäksi komissio jatkaa maksujen keskeyttämistä näiden kahden viraston osalta. Komissio seuraa tilannetta tiiviisti ottaen huomioon jatkotoimet, joita Bulgarian viranomaiset toteuttavat moitteettoman varainhoidon varmistamiseksi ja havaittujen sääntöjenvastaisuuksien seuraamiseksi.

2.1.2. Sapard

Bulgaria on oikeutettu saamaan Sapard-ohjelmasta 445 miljoonaa euroa, josta tähän mennessä on maksettu 235 miljoonaa euroa.

Ongelmat

Sapard-ohjelmaan liittyy kolme ongelmaa.

Ensimmäinen ongelma koskee 26 miljoonan euron arvoisia hankkeita, joista OLAF on käynnistänyt petosten ja mahdollisen korruption aiheuttamia täytäntöönpanovaikeuksia koskevat tutkimukset. Näyttää siltä, että Bulgarian viranomaiset ovat juuri käynnistäneet takaisinperintämenettelyt.

Toinen ongelma koskee Sapard-viraston entisen toimitusjohtajan toimia, joissa on kyse yhteensä 10 miljoonan euron menoista. Toimitusjohtaja erotettiin vuonna 2007 maatalousalan valtionrahaston hallinnointiin liittyvien väärinkäytössyytösten vuoksi. Bulgarian viranomaiset väittivät alun perin, että syytökset eivät liittyneet Sapard-varojen hallinnointiin. Myöhemmässä tutkimuksessa Bulgarian syyttäjänvirasto kuitenkin syytti entistä toimitusjohtajaa ”hankkeiden laittomasta hyväksymisestä” toimenpiteen ”investoinnit tukkumarkkinoilla” yhteydessä. Toimitusjohtajaa vastaan on käynnistetty rikosoikeudenkäynti.

Kolmas ongelma koskee komission yksiköiden hiljattain suorittaman tarkastuksen tuloksia. Kyse on yhteensä 105 miljoonan euron summasta, joka on vielä maksamatta Sapardista tuensaajille (vastaa 63:a prosenttia jäljellä olevasta ohjelman nojalla maksettavasta kokonaismäärästä). Tarkastuksessa ilmeni vakavia puutteita, jotka koskivat ohjelman kolmelle keskeiselle toimenpiteelle myönnetyn investointituen valvontajärjestelmää.

Jatkotoimet

Komissio on ilmoittanut kansalliselle tulojen ja menojen hyväksyjälle kolmea investointitoimenpidettä koskevan tarkastuksen tuloksista ja pyytänyt sitä laatimaan toimintasuunnitelman. Kansallista tulojen ja menojen hyväksyjää on pyydetty toimittamaan tämä toimintasuunnitelma ja sen toteutusaikataulu komissiolle 31. heinäkuuta 2008 mennessä.

Lisäksi komissio on ilmoittanut Bulgarian viranomaisille, että kansallisen tulojen ja menojen hyväksyjän tulevaisuudessa komissiolle esittämät maksupyynnöt, jotka koskevat näihin kolmeen toimenpiteeseen liittyviä lisämenoja, keskeytetään siihen asti kunnes Bulgaria korjaa järjestelmänsä komissiota tyydyttävällä tavalla. Kansallisen tulojen ja menojen hyväksyjän olisi ilmoitettava komissiolle järjestelmän välttämättömistä parannuksista syyskuuhun 2008 mennessä. Komissio harkitsee maksujen jatkamista Bulgarian viranomaisten ilmoitettua, että korjaavat toimenpiteet on pantu kokonaisuudessaan täytäntöön, ja kun riippumaton tilintarkastuslaitos vahvistaa tämän tiedon. Näiden toimenpiteiden nojalla suoritettavia kansallisen tulojen ja menojen hyväksyjän maksuja lopullisille tuensaajille saa jatkaa vasta kun toimintasuunnitelma on pantu täytäntöön.

2.1.3. ISPA – Koheesiorahasto

Monilla jäsenvaltioilla on ollut vaikeuksia toteuttaa Euroopan laajuista verkkoa ja ympäristöinfrastruktuuria koskevat investoinnit oikeaan aikaan, mutta Bulgaria on ollut erityisen hidas. Tähän mennessä näissä hankkeissa, jotka käynnistettiin liittymistä edeltävän ISPA-välineen puitteissa, mutta jotka saatetaan nyt päätökseen koheesiorahastoa koskevien sääntöjen mukaisesti, on käytetty ainoastaan 18 prosenttia rahoituksesta (156 miljoonaa euroa käytettävissä olevasta 879 miljoonan euron rahoituksesta). Joulukuussa 2007 komissio pyysi kansallisia viranomaisia esittämään toimintasuunnitelman, jonka tavoitteena on nopeuttaa ongelmallisiksi havaittujen hankkeiden toteuttamista. Sekä asiasta vastaavat ministeriöt että komission yksiköt tarkastelivat tätä toimintasuunnitelmaa ja tunnistivat viivästyksiin johtaneita erityissyitä sekä välttämättömiä parannuksia. Nämä parannukset on tehtävä nopeasti, jotta varmistetaan kaikkien hankkeiden toteutus ennen menojen todentamisen lopullista määräaikaa (vuoden 2010 loppu).

Ongelmat

Tammikuussa 2008 Bulgarian lehdistössä esitettiin syytöksiä kansallisen maantieinfrastruktuurirahaston ( National Road Infrastructure Fund , NRIF) toimitusjohtajaa vastaan. Syytökset koskivat eturistiriitaa, joka liittyi NRIF:n ja toimitusjohtajan sukulaisen määräysvallassa olevan rakennusfirman välisiin sopimuksiin. Lisäksi kaksi EU-varojen käytöstä vastaavaa NRIF:n toimihenkilöä pidätettiin ja heitä syytettiin lahjusten ottamisesta. Komissio lähetti 24. tammikuuta valtiovarainministeriölle kirjeen, jossa se vaati maksujen keskeyttämistä NRIF:n kolmelle käynnissä olevalle koheesiorahastohankkeelle (entiselle ISPA-hankkeelle). Lisäksi komissio pyysi, että NRIF ei allekirjoittaisi uusia sopimuksia vuosien 2007–2013 ohjelmien puitteissa ennen kuin asia on tutkittu perusteellisesti ja tarvittavat korjaavat toimenpiteet toteutettu. Toimitusjohtaja on sittemmin vaihdettu.

Maantieliikenteen rahoitus (144 miljoonaa euroa käynnissä oleviin koheesiorahastohankkeisiin (entisiin ISPA-hankkeisiin)) on keskeytetty ja muodollinen päätös maksujen keskeyttämisestä on tekeillä. Uusien sopimusten allekirjoittamista maantieliikenteen alalla (vuosien 2007–2013 ohjelmien puitteissa) koskeva kielto on edelleen voimassa.

Ensimmäiset tilintarkastuskertomukset, jotka valtiovarainministeriö toimitti komission yksiköille tutkimusten jälkeen, eivät vakuuttaneet komissiota siitä, että NRIF pystyisi toteuttamaan koheesiorahastohankkeet asianmukaisesti. Komissio suositteli riippumattoman tilintarkastuksen suorittamista. Tämä tilintarkastus toimisi sitten myös perustana konkreettiselle ja yksityiskohtaiselle toimintasuunnitelmalle, jolla parannetaan NRIF:n hallinto- ja valvontajärjestelmiä. Komission yksiköt vastaanottivat 18. kesäkuuta 2008 kansainvälisen tilintarkastusyhtiön Bulgarian viranomaisten puolesta laatiman tilintarkastuskertomuksen ja yksityiskohtaisen toimintasuunnitelman, joka perustui tämän tilintarkastusyhtiön ”alustaviin” havaintoihin.

Jatkotoimet

Vähän aikaa sitten nimitetty EU-varoista vastaava varapääministeri on tietoinen ongelmista ja pyrkii vahvistamaan rakennerahastojen yleistä koordinointi- ja täytäntöönpanojärjestelmää Bulgariassa.

Täytäntöönpanojärjestelmän yksinkertaistamiseksi ja vahvistamiseksi Bulgarian viranomaiset ovat hiljattain vähentäneet entisten ISPA-hankkeiden hallintoviranomaisten lukumäärää. Tämän muutoksen seurauksena NRIF siirtyy liikenneministeriön tarkemman valvonnan alaisuuteen.

Yksi ulkoisen tilintarkastusyhtiön laatiman kertomuksen tärkeimmistä päätelmistä on se, että on tarpeen suorittaa lisätutkimuksia, erityisesti mahdollisten eturistiriitatapausten selvittämiseksi. Bulgarian viranomaiset järjestävät parhaillaan tällaisia tutkimuksia. Samanaikaisesti on aloitettu toimia NRIF:n organisaatiorakenteen yleistä muuttamista silmällä pitäen. Tämä olisi nähtävä välttämättömänä ensimmäisenä toimena edellä mainitussa yksityiskohtaisessa toimintasuunnitelmassa.

Toimintasuunnitelman oikeaan aikaan tapahtuva ja tehokas toteuttaminen on ratkaiseva tekijä alueellista kehitystä ja liikennettä koskevien toimenpideohjelmien vaatimustenmukaisuuden arvioinnissa. NRIF on edunsaaja näissä ohjelmissa. Tämä arviointi on saatava päätökseen syyskuun ja marraskuun 2008 välillä. Menojen todentaminen näiden toimenpideohjelmien osalta riippuu vaatimustenmukaisuuden arvioivan elimen antamasta myönteisestä lausunnosta.

Komissio arvioi myöhemmin tänä vuonna NRIF:n toimintasuunnitelman toteutusta. Tämän arvion perusteella komissio päättää, onko rahaston hallinto- ja valvontajärjestelmää sekä hallinnollisia valmiuksia vahvistettu riittävästi ja voiko sopimusten tekeminen ja rahoitus jatkua.

2.2. Käynnistysvaiheessa olevat rahoitusvälineet

Useiden ohjelmien toteutus on vasta alkuvaiheessa. Tässä vaiheessa on suoritettu vasta ennakkomaksuja, ja komissio tarkastelee, ovatko Bulgarian moitteettoman varainhoidon varmistamiseksi käyttöön ottamat hallinto- ja valvontajärjestelmät riittävän luotettavat.

2.2.1. Aluekehitys- ja koheesiorahastot

Aluekehitys- ja koheesiorahastojen määrärahat kaudella 2007–2013 ovat Bulgarian osalta 5 667 miljoonaa euroa. Rakennerahastojen uuden kauden valmistelu ja täytäntöönpano on alkanut Bulgariassa melko hyvin. Kaikki ohjelmat toimitettiin ja hyväksyttiin ajoissa, ja useiden toimenpideohjelmien käytännön toteutus edistyy.

Koheesiopolitiikan oikeusperustan määräysten mukaisesti Bulgarian viranomaiset suorittavat parhaillaan rakenne- ja koheesiorahastojen koko hallintojärjestelmää koskevaa kattavaa vaatimustenmukaisuuden arviointia. Arvioinnin suorittamisesta vastaa kansallinen tarkastusviranomainen, jonka vahvistaminen on yksi komission suurimmista huolenaiheista. Kesäkuussa 2008 tarkastusviranomaiselle nimitettiin uusi johtaja ja allekirjoitettiin puitesopimus ulkoisten tilintarkastajien käyttämisestä. Nämä toimet ovat erittäin tervetulleita, mutta niitä olisi jatkettava muilla toimilla, jotta erityisesti tarkastusviranomaisen sisäisiä hallinnollisia valmiuksia voitaisiin lisätä merkittävästi.

2.2.2. Euroopan sosiaalirahasto

Euroopan sosiaalirahastosta rahoitetaan kahta toimenpideohjelmaa Bulgariassa – inhimillisten voimavarojen kehittämisen toimenpideohjelmaa ja hallinnollisia valmiuksia koskevaa toimenpideohjelmaa. Niiden määrärahat ovat yhteensä 1,185 miljardia euroa. Toimenpideohjelmat hyväksyttiin lokakuussa 2007, ja ensimmäiset avustusjärjestelmät ja toimenpiteet käynnistettiin vuonna 2008. Sovellettavan varainhoitoasetuksen (asetus (EY) N:o 1083/2006) mukaisesti on suoritettu ainoastaan automaattiset ennakkomaksut (yhteensä 59 miljoonaa euroa). Komissio arvioi Bulgariassa sovellettavien Euroopan sosiaalirahaston menojen hallinto- ja valvontajärjestelmien vaatimustenmukaisuutta vuoden 2008 jälkipuoliskolla Bulgarian viranomaisten toimittamien tietojen perusteella.

Jatkotoimet

Vaatimustenmukaisuuden arvioinnissa on saatava vahvistus sille, että Bulgarian käyttöön ottamat järjestelmät ovat sovellettavan varainhoitoasetuksen mukaisia ja voivat taata moitteettoman varainhoidon ja sosiaalirahaston tehokkaan täytäntöönpanon. Hankemenoja ei voida korvata Bulgarian viranomaisille ennen kuin komissio on hyväksynyt tämän arvioinnin. Bulgarian viranomaisten odotetaan toimittavan asiakirjansa arvioitaviksi tämän vuoden kesällä tai alkusyksystä.

2.2.3. Euroopan kalatalousrahasto

Euroopan komissio hyväksyi joulukuussa 2007 Bulgarian kalataloutta koskevan toimenpideohjelman vuosille 2007–2013. Ohjelman tukikelpoiset julkiset menot ovat yhteensä 107 miljoonaa euroa, ja EU:n Euroopan kalatalousrahaston kautta myöntämä tuki on 80 miljoonaa euroa. Ohjelma kattaa koko Bulgarian alueen, joka on kokonaisuudessaan nimetty lähentymisalueeksi.

Tähän mennessä on suoritettu ainoastaan yksi ennakkomaksu, ja vaatimustenmukaisuuden arvioinnin odotetaan valmistuvan joulukuuhun 2008 mennessä. Ohjelma on tarkoitus käynnistää syyskuussa 2008, jolloin julkaistaan ensimmäinen hanke-ehdotuksia koskeva ehdotuspyyntö. Kalastus- ja vesiviljelyalan kansallinen virasto ( National Agency for Fisheries and Aquaculture , NAFA) vastaa Euroopan kalatalousrahaston toimenpideohjelmien toteuttamisesta. Se vahvistaa parhaillaan hallinnollisia valmiuksiaan käsitellä toimenpideohjelmien ja yhteisen kalastuspolitiikan toteuttamiseen liittyviä kysymyksiä.

Jatkotoimet

Kuten muissa rakennerahasto-ohjelmissa hankemenojen korvaaminen edellyttää tyydyttävää vaatimustenmukaisuuden arviointia. Lisäksi Euroopan kalatalousrahaston sääntöihin sisältyy useita mahdollisuuksia keskeyttää toimenpideohjelman määrärahojen maksu tai tehdä määrärahoihin rahoitusoikaisuja, jos havaitaan sääntöjenvastaisuuksia tai järjestelmällistä puutteellisuutta hallinto- ja valvontajärjestelmissä. Kalatalousohjelmaan sekä rakenne- ja maatalousohjelmiin sovelletaan yhdennettyä tarkastusmenetelmää.

2.2.4. Kassavirta- ja Schengen-järjestely

Bulgaria on kassavirta- ja Schengen-järjestelyn edunsaaja, ja sen saamat yhteisön määrärahat ovat yhteensä 239,5 miljoonaa euroa. Liittymisasiakirjan 32 artiklassa määrätään, että vähintään 50 prosenttia kokonaismäärärahoista on osoitettava unionin ulkorajoilla toteutettaviin toimiin ja Schengen-säännöstön täytäntöönpanoon. Tämän mukaisesti Bulgaria on osoittanut 161 miljoonaa euroa (67 prosenttia) järjestelyn Schengeniä koskevaan osaan.

Jatkotoimet

Bulgarian viranomaisten on taattava, että järjestelyn Schengeniä koskevaa osaa hallinnoidaan ja valvotaan moitteettomasti, erityisesti sopimusten tekoa ja julkisia hankintoja koskevien käytäntöjen osalta. Ei ole ollenkaan selvää, pystyykö edellä 2.1.1. kohdassa mainittu varainhoidosta ja sopimuksista vastaava keskusyksikkö (CFCU), joka on joutunut vaikeuksiin Phare-rahoituksen kanssa, antamaan tarvittavat takuut. CFCU:n on otettava käyttöön menettelyllisiä takeita sen varmistamiseksi, että vältetään mahdolliset tai todelliset eturistiriidat tarjousten arvioinnissa. Jos hallinto- ja valvontajärjestelmissä esiintyy vakavia puutteita, tilien tarkastamisen ja hyväksymisen yhteydessä voidaan tehdä merkittäviä rahoitusoikaisuja ja/tai periä summia takaisin.

2.2.5. Yhteisvastuuta ja maahanmuuttovirtojen hallintaa koskevan yleisohjelman nojalla myönnetyt varat

Bulgaria osallistuu yleisohjelmaan, ja sen kokonaismäärärahat olivat 1 miljoonaa euroa vuonna 2007 (kaksi näistä rahastoista) ja 1,8 miljoonaa euroa vuonna 2008 (kolme neljästä rahastosta).

Jatkotoimet

Yhteisvastuuta ja maahanmuuttovirtojen hallintaa koskevaan yleisohjelmaan kuuluvien rahastojen hallinnoinnista vastaavien Bulgarian viranomaisten on parannettava hallinnollisia valmiuksia, joita ne tarvitsevat ohjelmien valmistelussa ja valvontajärjestelmien käytössä. Varojen vastaanottokykyä on parannettava sekä varat myöntävien viranomaisten että edunsaajien tasolla.

2.3. Yhteistyö OLAFin kanssa

OLAF on tutkinut asioita, joihin liittyy Phare- ja Sapard-varoja. OLAF on havainnut joitakin perustavaa laatua olevia heikkouksia hallinnon ja oikeuslaitoksen valmiuksissa Bulgariassa.

Maassa ei ole sitouduttu määrätietoiseen ja nopeaan toimintaan yhteistyössä muiden julkisten viranomaisten kanssa petostapauksissa. Esimerkiksi Sapard-varojen maksamiseen osallistuva Bulgarian elin, maatalousalan valtionrahasto ( State Fund Agriculture , SFA), ei ole käsitellyt aktiivisesti väitettyjä sääntöjenvastaisuuksia, eturistiriitoja tai petoksia yhteisön varojen käytössä. Näiden asioiden käsittelystä vastaavien eri elinten välinen yhteistyö ja koordinointi on ollut erittäin puutteellista. Sapard-varoja koskevassa asiassa ylin kassaatioasioista vastaava syyttäjänvirasto ei näytä pystyneen toimittamaan SFA:lle todisteita, joiden avulla se pystyisi aloittamaan takaisinperintämenettelyt. Toisaalta SFA:n aloittaessa takaisinperintämenettelyt asia siirretään valtiovarainministeriön sisäiselle takaisinperintäyksikölle. Sen jälkeen SFA:lla ei näytä olevan enää roolia asiassa ja prosessi päättyy. Tämä merkitsee käytännössä sitä, ettei ole olemassa vastuun ottavaa yhteyspistettä eikä viime kädessä pelotetta, joka estäisi huonojen käytäntöjen jatkamisen.

Bulgarian oikeusviranomaisilla on tapana jakaa asiat pienempiin osiin, mikä tekee mahdottomaksi tutkia asiat tehokkaasti ja päästä juridiseen lopputulokseen. On myös tapauksia, joissa on aloitettu oikeudenkäynti, mutta se on päätetty myöhemmin ilman perusteluja, mikä on estänyt OLAFin jatkotutkimukset.

Lisäksi OLAF on havainnut tapauksia, joissa on rikottu salassapitovelvollisuutta, toimitettu luottamuksellisia tietoja sopimattomasti ja vuodettu niitä. Järjestäytyneen rikollisuuden osallistumista epäillään vakavasti. Vähän aikaa sitten nimitetty varapääministeri on tietoinen tilanteesta ja on aloittanut korjaavia toimenpiteitä. Viranomaiset ovat sitoutuneet laatimaan ja hyväksymään lain, jolla helpotetaan OLAFin työtä ja tarjotaan sille apua sen suorittaessa tarkastuksia paikan päällä asetuksen (EURATOM, EY) N:o 2185/96 nojalla. OLAF tekee tiivistä yhteistyötä Bulgarian viranomaisten kanssa sen varmistamiseksi, että Sapard-varoja koskevista asioista saadut kokemukset otetaan täysimääräisesti huomioon tämänhetkisiä ja tulevia asioita koskevissa oikeudellisissa ja valvontamenettelyissä.

3. PÄÄTELMÄT

Bulgarialle kohdennetut EU-varat ovat käytännön osoitus unionin solidaarisuudesta Bulgarian kansalaisia kohtaan. Näiden varojen tarkoituksena on auttaa Bulgarian heikoimmassa asemassa olevia alueita, käynnistää kaivattuja investointeja liikenteen, televiestinnän ja energiainfrastruktuureiden alalla, parantaa kilpailukykyä, edistää sosiaalista yhteenkuuluvuutta ja parantaa Bulgarian yleistä taloudellista tilannetta ja vakautta.

Näiden varojen tehokas käyttö edellyttää, että on olemassa tehokkaat ja luotettavat hallinnolliset ja varainhoidon valvonnan mekanismit, jotka edistävät moitteetonta täytäntöönpanoa hankkeen koko elinkaaren ajan, johon sisältyy toteutettavuusarviointi ja hankkeen suunnittelu, tarjouskilpailu ja sopimuksen teko sekä ennakko- ja jälkivalvonta ja arviointi.

Bulgaria ei pysty hyödyntämään avustuksia täysimääräisesti, koska maan hallinnon ja oikeuslaitoksen valmiudet ovat erittäin puutteelliset niin paikallis-, alue- kuin keskushallinnon tasolla. Bulgarian julkishallinto kärsii henkilöstön suuresta vaihtuvuudesta, heikosta palkkatasosta, joka luo mahdollisuuksia korruptiolle, ja vanhentuneista ja keskitetyistä menettelyistä. Vakavia huolenaiheita ovat erityisesti epäröinti täytäntöönpanovaltuuksien käyttämisessä sääntöjenvastaisuuksien ja petosten korjaamiseksi välittömällä takaisinperinnällä tai muilla suojatoimenpiteillä sekä se, että kansallinen tarkastusviranomainen ja täytäntöönpanovirastot eivät käytännössä ole riippumattomia. Vastuuvelvollisuuden ja avoimuuden puute julkisissa hankinnoissa, joihin liittyy EU-varoja, on vakava ongelma.

Korkean tason korruptio ja järjestäytynyt rikollisuus pahentavat ongelmia, joita hallinnon ja oikeuslaitoksen yleisesti heikot valmiudet aiheuttavat. Korruption ja järjestäytyneen rikollisuuden torjuntaan on sitouduttava jatkuvasti ja siinä on saavutettava tuloksia. Tätä korostetaan kaikissa yhteistyö- ja seurantamekanismia koskevissa komission kertomuksissa, myös tämän tiedonannon kanssa samanaikaisesti annetussa kertomuksessa. Se vaikuttaa suoraan Bulgarian hallinnollisiin valmiuksiin ja siten sen kykyyn varmistaa EU:n varojen moitteeton hallinnointi ja tehokas jakaminen. Bulgarian on parannettava tuntuvasti hallinnollisia valmiuksiaan ja sen lisäksi hillittävä merkittävästi mahdollisuuksia korkean tason korruptioon ja torjuttava tehokkaasti järjestäytynyttä rikollisuutta.

On ryhdyttävä kiireellisesti toimiin, koska varojen sitomiselle asetetut määräajat ovat joissakin tapauksissa lähestymässä, jonka jälkeen varat menetetään Bulgarialle. Bulgarian on

- vahvistettava hallinnollisia valmiuksiaan EU:n varojen hallinnoinnissa varmistamalla henkilöstön pysyvyys, koulutus ja tekninen asiantuntemus. Johtotehtäviin nimityksissä on vältettävä mahdollisia eturistiriitoja;

- poistettava olemassa olevat tai mahdolliset eturistiriidat varojen yleisessä hallinnoinnissa;

- parannettava julkisia hankintoja koskevien menettelyjen valvontaa ja avoimuutta keskus-, alue- ja paikallishallinnon tasolla EU:n sääntöjen mukaisesti;

- lisättävä menojen laillisuuden ja asianmukaisuuden tarkastamista suorittamalla itse säännöllisesti todellisia tarkastuksia paikan päällä kaikissa rahoitusohjelmissa;

- varmistettava, että EU:n varat on suojattu ja tarvittaessa se, että vastuussa olevat täytäntöönpano- tai valvontaelimet panevat takaisinperintämääräykset viipymättä täytäntöön, kun havaitaan sääntöjenvastaisuuksia tai petoksia;

- ilmoitettava komissiolle viipymättä sääntöjenvastaisuuksista tai petoksista riippumatta siitä, onko kyse epäilyistä vai vahvistetuista tiedoista. On laadittava selvät määritelmät sääntöjenvastaisuuksille ja petokselle sekä niistä raportoinnissa noudatettavia menettelyjä koskevat ohjeet;

- pantava täytäntöön toimenpiteitä, joilla estetään salassapitovelvollisuuden rikkominen sekä luottamuksellisten tietojen sopimaton toimittaminen ja vuotaminen ja taataan asianmukainen tietojenvaihto, joka ei heikennä tutkimuksia ja oikeudellisia menettelyjä;

- toteutettava tarvittaessa nopeasti suoja-, korjaus- tai kurinpitotoimenpiteitä ja ilmoitettava niistä komissiolle;

- jatkettava jo aloitettua ministeriöiden, eri sidosryhmien sekä keskus-, alue- ja paikallistason viranomaisten välisen koordinoinnin parantamista.

Hiljattain on jo toteutettu ensimmäisiä toimia kansallisella tasolla ohjelmien hallinnoinnin ja varainhoidon valvonnan alalla havaittujen kriittisten puutteiden poistamiseksi. Tämä on myönteinen askel oikeaan suuntaan, ja tällaisia toimia on jatkettava. Komissio on valmis neuvomaan, avustamaan ja tukemaan Bulgariaa näiden ongelmien korjaamisessa. Se kehottaa myös jäsenvaltioita avustamaan Bulgariaa ja jatkamaan riippumattomien korkean tason asiantuntijapalvelujen tarjoamista. Heti kun Bulgaria on toteuttanut tarvittavat korjaavat toimenpiteet varainhoidon parantamiseksi ja valvontajärjestelmien tiukentamiseksi, komissio on valmis kumoamaan päätöksensä, jolla perutaan kahden täytäntöönpanoviraston valtuutus. Kyseiset täytäntöönpanovirastot ovat varainhoidosta ja sopimuksista vastaava keskusyksikkö sekä alueellisen kehityksen ja julkisten töiden ministeriössä oleva täytäntöönpanovirasto.